和道卿舍人承祀出郊過西苑馬上有作
作者：宋祁
朝代：宋

paragraphs: 西郊一超忽，祠節暫踟躕。
天迥欹臨野，河長側貫都。
飛廉披苑路，南斗抱城隅。
填塹時休獵，棲糧戶免租。
虎歸仍習圈，鳳下稍依梧。
池岸斜聯籞，宮楹上集胡。
慎齋雖有屬，勝踐未云孤。
霧裏過仙市，輪邊認佛圖。
檉楊閒對偃，鶬鴰靜相呼。
牧罷林將暝，樵歸徑自紆。
有懷摛鏤管，何苦促驪駒。
壯思飄然發，知君顔謝徒。